《月夜观惠山泉》
清代·马志亮

灵泉渟滀西神麓，流作方圆双沼玉。雨积轻翻落红香，烟际细浮寒藻绿。

被谁搥破老云根，洞中一滴常相续。绎络银瓶汲绠催，纷纷过客花间逐。

晚来山月挂高林，月下无人更芬馥。我独携筇踏月游，仰视九峰螺髻矗。

绮塍行尽到山门，钟磬悠然出疏竹。渡江五马绝无踪，惟见苍苔绣颓屋。

三千珠履尽成尘，空留碑谒枕山足。从兹访古纵幽探，一径流泉秀群木。

乍逗岩腰冰雪凉，旋穿石逢龙鸾蹙。漪澜堂畔响潺潺，桑苧祠前声簇簇。

俯看泉心月一轮，荡漾清光悦尘目。汲来松下和月煎，小瓶蟹眼汤初熟。

茗折紫芽泛玉瓯，味滑而甘胜醽醁。茶经向说惠山泉，共传有锡藏山腹。

谁知此泉山钟秀，终古澄泓任挹掬。元气上与银河通，泻出鹂珠千万斛。

散作百里清凉雨，水田香稻资灌沃。卫工驿递事久停，流落人间乃绝俗。

瀑布兰溪何足数，远过中泠并康谷。中泠疑是浪传名，涓涓一勺江心伏。

康谷廉泉品纵佳，安得如许清且淑。我谓此泉真第一，泄若瑶池水常渌。

势如飞雪出山背，响如孤琴鸣涧曲。幽如严光隐钓台，高如邓子栖白鹿。

岩深寒月照还空，独坐泉边夜气肃。观泉欲探众妙机，九龙山下应卜筑。

可恨乃题第二坊，惟怪当年张与陆。

作者简介：马志亮，字汉翼，无锡人，康熙时国子监监生，马世奇孙。